4หุ้นจมน้ำท่วมสูญเฉียด2พันล.บิ๊กไทคอนเก็บ
4 หุ้นนิคมชิ้นส่วนรถยนต์อิเล็กทรอนิกส์สำลักน้ำท่วม มาร์เก็ตแคปวูบเฉียด 2,000 ล้าน
17 ต.ค. 2554

4 หุ้นนิคมชิ้นส่วนรถยนต์อิเล็กทรอนิกส์สำลักน้ำท่วม มาร์เก็ตแคปวูบเฉียด 2,000 ล้าน เพียง 1 สัปดาห์ ด้านบิ๊กไทยคอนเก็บหุ้นเข้าพอร์ต
ภายหลังจากนิคมอุตสาหกรรมโรจนะ (ROJNA) ที่มีบริษัท ไทคอน อินดัสเทรียล คอนเน็คชั่น (TICON) เป็นผู้ถือหุ้น และนิคมอุตสาหกรรมบ้านหว้า (ไฮเทค) ใน จ.พระนครศรีอยุธยา จมน้ำ ซึ่งเป็นที่ตั้งโรงงานของบริษัท ฮาปิโก ไฮเทค (AH) ธุรกิจชิ้นส่วนอิเล็กทรอนิกส์หลายแห่ง เช่น บริษัท เคซีอี (KCE) ส่งผลกระทบต่อราคาหุ้นเหล่านี้ทันที และเพียงสัปดาห์ที่ผ่านมา (10-14 ต.ค.) มูลค่าหลักทรัพย์ตามราคาตลาด (มาร์เก็ตแคป) ของทั้ง 4 บริษัทรวมกันลดลงมากถึง 1,990.4 ล้านบาท สวนทางตลาดหุ้นโดยรวมมาร์เก็ตแคปเพิ่มกว่า 380,437 ล้านบาท มาอยู่ที่ 7,815,212.86 ล้านบาท โดยนักวิเคราะห์ส่วนใหญ่ยังไม่แนะนำให้ซื้อหุ้นที่ได้รับผลกระทบจากน้ำท่วม
ทั้งนี้ มาร์เก็ตแคปของ TICON ทรุดลงหนักที่สุด 781 ล้านบาท หลังจากราคาหุ้นร่วงลง 9.61% เหลือ 9.40 บาท ตามด้วย KCE มาร์เก็ตแคปหายไป 530.33 ล้านบาท หุ้นดิ่งลงแรง 23.26% เหลือ 3.76 บาท ROJNA มาร์เก็ตแคปลดลง 463.89 ล้านบาท หุ้นติดลบ 6.61% เหลือ 5.65 บาท และ AH มาร์เก็ตแคปหายไป 215.18 ล้านบาท จากหุ้นลดลง 9.79% เหลือ 8.75 บาท 
ด้านนางศิริพร สมบัติวัฒนา ผู้บริหารบริษัท TICON ได้ทยอยเข้าซื้อหุ้นต่อเนื่อง โดยตั้งแต่วันที่ 1014 ต.ค.ที่ผ่านมา ได้ซื้อจำนวน 9 รายการ รวม 2.7 แสนหุ้น ราคาสูงสุดหุ้นละ 10.70 บาท ต่ำสุด 9.50 บาท รวมมูลค่า 2.706 ล้านบาท ซึ่งเป็นการเก็บเพิ่มจากก่อนหน้านั้นได้ซื้อจำนวน 6 รายการ รายการละ 3 หมื่นหุ้น ที่ราคาเฉลี่ย 9.50-9.70 บาท เป็นเงิน 1.72 ล้านบาท
ขณะที่หุ้นอิเล็กทรอนิกส์ตัวอื่นๆ ราคาหุ้นก็ปรับตัวลงแรง อาทิ บริษัท ฮานา ไมโครอิเล็คโทรนิคส (HANA) รวมถึงบริษัท เอสวีไอ (SVI) ที่โรงงานตั้งอยู่ในนิคมฯ บางกะดี จ.ปทุมธานี นอกจากนี้บางธุรกิจยังได้รับผลกระทบจากน้ำท่วม เช่น บริษัท บีอีซี เวิลด์ (BEC) เนื่องจากลูกค้าจะลดการโฆษณาผ่านสื่อโทรทัศน์ลงชั่วคราว ขณะเดียวกันมีหุ้นหลายตัวที่ราคาขยับขึ้นแรง ตามการคาดการณ์กำลังซื้อสินค้าจะเพิ่มขึ้นจากความต้องการใช้ในการฟื้นฟูหลังน้ำลดลง
นายสุวัฒน์ เหลืองวิริยะ ประธานกรรมการบริหารและกรรมการผู้จัดการ บริษัท เบตเตอร์ เวิลด์ กรีน (BWG) กล่าวว่า สถานการณ์น้ำท่วมถือเป็นโอกาสทางธุรกิจของบริษัท เนื่องจากหลังจากน้ำลดโรงงานจะต้องทำความสะอาดครั้งใหญ่ จะมีกากอุตสาหกรรมที่เกิดจากน้ำท่วมเข้าสู่ระบบเพิ่มขึ้นด้วย
บริษัทกำลังพิจารณาจะให้ราคาพิเศษสำหรับการกำจัดกากอุตสาหกรรมให้กับโรงงานผู้ประสบภัย ส่วนผลประกอบการในเดือน ต.ค. บริษัทได้งานประมูลเพิ่มมูลค่ารวมประมาณ 42 ล้านบาท หลังจากไตรมาส 3 ได้งานกว่า 100 ล้านบาท
“บริษัทได้ปรับเป้ารายได้ในปีนี้จากเดิมคาดว่าจะโตประมาณ 15% เพิ่มเป็น 30% จากปีก่อนที่มีรายได้ 717.39 ล้านบาท” นายสุวัฒน์ กล่าว